เชิดสิงโตรับ ตูน ถึงปากน้ำโพ มอบมังกรมงคล ยอด 767 ล้านแล้ว
ตูน บอดี้สแลม, ฟื้นไข้ ฮึดวิ่งออกจากชัยนาทเข้าเมืองนครสวรรค์ เร่งสปีดวันเดียว กว่า 60 กม. ชาวปากน้ำโพนับหมื่นแห่ต้อนรับ มืดฟ้ามัวดิน พร้อมใจตะโกน พี่ตูนสู้ๆ กระหึ่มตลอดเส้นทางตั้งแต่เช้ายันค่ำ แม่บ้านค่ายจิรประวัติทำเก๋มอบ มังกรมงคล ทำจากธนบัตรชนิดต่างๆ มูลค่ากว่า 6 หมื่นบาท พับเป็นตัวมังกรประดิดประดอยสีสันสวยงามให้ตูน ส่วนบนสะพานเดชาติวงศ์จัดขบวนเชิดสิงโตพร้อมเหล่านางฟ้าโปรยปรายดอกไม้ต้อนรับ ด้าน เชษฐ์ สไมล์บัฟฟาโล่ วิ่งระดมทุนสมทบโซนภาคตะวันออกยอดเงินจ่อทะลุ 10 ล้าน ขณะที่ยอดบริจาคเข้าโครงการกว่า 767 ล้านบาท คาดหวังให้ถึง 1,000 ล้านให้ได้,ชาวไทยทั่วประเทศยังส่งกำลังใจพร้อมระดมเงินบริจาคเข้าโครงการ ก้าวคนละก้าวเพื่อ 11 โรงพยาบาลทั่วประเทศ ของร็อกสตาร์ขวัญใจมหาชน ตูน บอดี้สแลม หรือนายอาทิวราห์ คงมาลัย ที่ออกวิ่งจากใต้สุดของไทย อ.เบตง จ.ยะลา มุ่งหน้าไปเหนือสุด อ.แม่สาย จ.เชียงราย ระยะทาง 2,191 กม. ออกสตาร์ตเมื่อวันที่ 1 พ.ย. ผ่านมากว่าค่อนทางได้เงินบริจาคทะลุเป้าที่วางไว้ 700 ล้านบาทแล้ว แต่ ผู้มีจิตศรัทธายังคงบริจาคเงินเข้าโครงการอย่างต่อเนื่องส่วนใหญ่คาดหวังอยากให้ถึง 1,000 ล้านบาท ขณะที่ตูนวิ่งไปถึง จ.ชัยนาท แพทย์ให้หยุดพัก 2 วันเนื่องจากป่วยเป็นไข้หวัด,หลังได้หยุดพักร่างกาย 2 วัน ตูนฟื้นไข้อาการดีขึ้นเริ่มออกวิ่งต่อเมื่อเวลา 02.15 น. วันที่ 12 ธ.ค. จุดเริ่มต้นที่หมวดทางหลวงชัยนาท ต.ธรรมามูล อ.เมืองชัยนาท ร็อกเกอร์หนุ่มหัวใจแกร่งมีท่าทางสดชื่นแจ่มใสสภาพร่างกายฟิตเต็มที่ หวังวิ่งชดเชยวันที่หยุดพักไปเพื่อให้ถึงที่หมายตามกำหนด นำทีมงานก้าวคนละก้าวฯพร้อมด้วย ก้อย-รัชวิน วงศ์วิริยะ แฟนสาว และพระเอกมาดเข้ม เต้ย-พงศกร เมตตาริกานนท์ วิ่งไปตามถนนทางหลวงหมายเลข 1 สายชัยนาท-มโนรมย์ บรรจบทางหลวงแผ่นดินหมายเลข 32 สายบางปะอิน-แยกหลวงพ่อโอ ไปยังจุดเช็กพอยต์ที่ บขส.เก่า จ.อุทัยธานี เซตแรกระยะทาง 19.7 กม. สภาพอากาศมีลมอ่อนๆพัดเย็นสบาย,ในการวิ่งออกจากชัยนาท ประชาชนไม่อยากให้คณะของตูนต้องหยุดชะงักหลายครั้งจึงพากันไปรวมตัวรอในจุดใหญ่ๆ ที่ รพ.สต.ธรรมามูล สี่แยกไฟแดง อ.มโนรมย์ และ รพ.สต.บ้านหางน้ำหนองแขม แต่ละจุดมีชาวบ้านมาร่วมสมทบทุนบริจาคเงินและให้กำลังใจจำนวนมาก พร้อมตะโกนเชียร์ พี่ตูนสู้ๆ ตลอดเส้นทาง และสิ่งที่สร้างความประทับใจให้กับตูนคือ ลูกส้มโอขาวแตงกวา ผลไม้ประจำจังหวัดชัยนาท ที่แฟนคลับนำธนบัตรเสียบไม้มาปักไว้และมีรูปภาพของตูนอยู่ตรงกลางมอบให้ ตูนต้องยกชูขึ้นเหนือศีรษะพร้อมพูดว่า ขอบคุณที่อุตส่าห์ตื่นมารอผมแต่เช้าครับ,หลังจบการวิ่งเซตแรกเข้าพักในจุดเช็กพอยต์แล้ว ตูนเริ่มวิ่งเซตที่สองออกจาก บขส.เก่า จ.อุทัยธานี มุ่งหน้าเข้าเขต จ.นครสวรรค์ ในเซตนี้ยังมีดาราในวงการบันเทิงมาร่วมวิ่งอีกหลายคน อาทิ มิ้นต์-ชาลิดา วิจิตรวงศ์ทอง บอมบ์-ธนิน มนูญศิลป์ ท่ามกลางประชาชนมารอให้กำลังใจและร่วมบริจาคเงินตลอดเส้นทาง เมื่อวิ่งผ่านมาถึงหน้ามหาวิทยาลัยราชภัฏนครสวรรค์ มีนักศึกษาออกมาตั้งวงเล่นดนตรีต้อนรับ ตูนวิ่งเข้าไปร่วมแจมร้องเพลง ความเชื่อ อีกหนึ่งเพลงดังของบอดี้สแลม สร้างความสนุกสนานให้บรรดาแฟนคลับต่างส่งเสียงกรี๊ดดังกระหึ่ม จากนั้นออกวิ่งต่อไปถึงจุดเช็กพอยต์ที่ปั๊มแก๊สเอ็นจีวี ต.ย่านมัทรี อ.พยุหะคีรี ระยะทาง 15 กม.,จากนั้นตูนนำทีมวิ่งเซตที่สามออกจากปั๊มแก๊สเอ็นจีวี ต.ย่านมัทรี มุ่งหน้าไปจุดเช็กพอยต์หน้ากรมทหารราบที่ 4 ค่ายจิระประวัติ ระยะทาง 13.8 กม. มีชาวเมืองนครสวรรค์พากันออกมายืนรอบริจาคเงิน จำนวนมากตลอดเส้นทาง โดยเฉพาะก่อนถึงจุดเช็กพอยต์มีคลื่นมหาชนมายืนรอเนืองแน่นนับหมื่นคนตลอดระยะทางกว่า 2 กม. เมื่อมาถึงหน้าค่ายจิรประวัติ กลุ่มสมาชิกสมาคมแม่บ้านค่ายจิรประวัติได้มอบ มังกรมงคล ทำจากธนบัตรชนิดต่าง ๆ มูลค่ากว่า 6 หมื่นบาท พับเป็นตัวมังกรประดิดประดอยสีสันสวยงามมามอบให้กับตูน,หลังจากพักฟื้นแล้ว ตูนนำทีมออกวิ่งเซตที่สี่ มีศิลปินในแวดวงบันเทิงมาร่วมวิ่งอีกหลายคน อาทิ บี้-สุกฤษฏิ์ วิเศษแก้ว ฮาย-อาภาพร นครสวรรค์ ยิ่งยง ยอดบัวงาม ต้า พาราด็อกซ์ ท่ามกลางชาวเมืองปากน้ำโพหลายพันคนร่วมต้อนรับอย่างครึกครื้น ออกวิ่งจากหน้ากรมทหารราบที่ 4 เข้าพื้นที่ ต.หนองกรด อ.เมืองนครสวรรค์ ขณะผ่านสะพานเดชาติวงศ์เก่า เป็นสะพานเก่าแก่คู่เมืองนครสวรรค์ มีประชาชนนำขบวนกลองยาว เชิดสิงโต พร้อมเหล่านางฟ้าโปรยดอกไม้ให้พี่ตูนและคณะ เมื่อลงจากสะพานมาพบชาวบ้านนับพันคนรอต้อนรับและบริจาคเงินเต็มข้างทางช่วงสี่แยกสะพานเดชาติวงศ์ ไปถึงสามแยกอุทยานสวรรค์ และยังมีประชาชนร่วมวิ่งส่งเป็นระยะทางยาวกว่า 1 กม. ทำให้บรรยากาศคึกคักสนุกสนาน ไปจบเซตที่สี่เป็นเซตสุดท้ายที่ปั๊มน้ำมันซัสโก้ อ.เมืองนครสวรรค์ ระยะทาง 11.7 กม. รวมระยะทางที่วิ่งได้วันนี้กว่า 60 กม. ยอดเงินบริจาคเข้าโครงการถึงช่วงค่ำวันที่ 12 ธ.ค. จำนวนกว่า 767 ล้านบาทแล้ว,ส่วนกิจกรรมระดมเงินบริจาคสนับสนุนโครงการก้าวคนละก้าวฯในพื้นที่ที่ตูนวิ่งมาไม่ถึง นายวรเชษฐ์ เอมเปีย หรือเชษฐ์ สไมล์บัฟฟาโล่ อดีตมือกลองวงดนตรีชื่อดัง พร้อมชาวเมืองชลบุรี ร่วมกิจกรรม ก้าวให้ถึงอย่างพอเพียง เพื่อสานต่อโครงการก้าวคนละก้าวฯเป็นสะพานบุญให้กับ 11 รพ.ทั่วประเทศ เริ่มออกวิ่งจากหน้าที่ว่าการอำเภอเมืองชลบุรี ไปตามถนนทุกสายในเขตเทศบาลเมืองชลบุรี ตลอดเส้นทางมีครูนำเด็กนักเรียนมายืนเข้าแถว รวมทั้งประชาชน พ่อค้าแม่ค้าและเจ้าหน้าที่สำนักงานการประปา จ.ชลบุรี พร้อมใจกันยืนรอมอบเงินให้เชษฐ์และทีมงาน พร้อมถ่ายรูปร่วมกันอย่างสนุกสนานเป็นกันเอง สำหรับกิจกรรมนี้ เชษฐ์นำทีมวิ่งหลายพื้นที่ในโซนภาคตะวันออกมาแล้วหลายวันได้ยอดเงินบริจาครวมแล้วกว่า 9.2 ล้านบาท คาดว่าหลังจากวิ่งในตลาดเมืองชลบุรีวันนี้ยอดเงินจะทะลุ 10 ล้านบาท,บริเวณหน้าที่ว่าการอำเภอวานรนิวาส จ.สกลนคร ว่าที่ ร.ต.รวยรุ่ง ใครบุตร นอภ.วานรนิวาส จัดโครงการคนสกลนครก้าวไปกับก้อง ห้วยไร่ หรือนายอัครเดช ยอดจำปา ศิลปินนักร้องลูกทุ่งชื่อดังชาว อ.วานรนิวาส เพื่อระดมบริจาคสมทบทุนเข้าโครงการก้าวคนละก้าวฯที่ก้าวไปไม่ถึง ออกวิ่งมุ่งหน้าไป อ.พังโคน และไปสิ้นสุดที่ อ.พรรณานิคม มีชาวบ้านออกมาให้กำลังใจและร่วมบริจาคเงินตลอดเส้นทาง จนถึงที่หมายได้เงินบริจาค 516,418 บาท และวันที่ 13 ธ.ค. จะออกวิ่งจาก อ.พรรณานิคม มุ่งหน้าสู่ อ.เมืองสกลนคร จากนั้น นำเงินที่ได้รับบริจาคทั้งหมดไปให้นายวิทยา จันทร์ฉลอง ผวจ.สกลนคร มอบให้ตูน บอดี้สแลมต่อไป,ขณะที่นายจาตุรงค์ พลบูรณ์ หรือจาตุรงค์ มกจ๊ก ดาวตลกรุ่นใหญ่ จัดโครงการ วิ่งเก็บตกให้ตูน วันที่สอง นำคณะวิ่งออกจาก อ.บ้านโป่ง จ.ราชบุรี เข้าเขตบ้านลูกแก ต.ดอนขมิ้น อ.ท่ามะกา จ.กาญจนบุรี มีนักเรียน พ่อค้า ประชาชนในพื้นที่มารอต้อนรับร่วมบริจาคเงินตลอดเส้นทาง บรรยากาศเต็มไปด้วยรอยยิ้มและเสียงหัวเราะสนุกสนาน ได้ยอดเงินบริจาคร่วม 2 ล้านบาทแล้ว วันนี้จาตุรงค์ได้วิ่งถึงตลาดท่าเรือ และพักค้างคืนในพื้นที่ อ.ท่ามะกา จากนั้นในวันรุ่งขึ้นจะวิ่งเข้าสู่พื้นที่ อ.ท่าม่วง และ อ.เมืองกาญจนบุรี ต่อไป
ตูน บอดี้สแลม ฟื้นไข้ ฮึดวิ่งออกจากชัยนาทเข้าเมืองนครสวรรค์ เร่งสปีดวันเดียว กว่า 60 กม. ชาวปากน้ำโพนับหมื่นแห่ต้อนรับ มืดฟ้ามัวดิน พร้อมใจตะโกน พี่ตูนสู้ๆ กระหึ่มตลอดเส้นทางตั้งแต่เช้ายันค่ำ
ข่าวหน้า 1,ตูน บอดี้สแลม,ก้อย รัชวิน,ก้าวคนละก้าว,สะพานเดชาติวงศ์,ข่าวทั่วไป